
Test-nyelv, Test-szöveg: Korporeális narratológia Don DeLillo The Body Artist című regényében

Dolgozatomban Don DeLillo 2001-es, The Body Artist című regényét értelmezem és elemzem, különös tekintettel a karakter(ek) testének szerepére, Daniel Punday korporális narratológia elméletének segítségével. Célom elhelyezni a regény szereplőit Punday karakterizációs modelljében, illetve megmagyarázni, mi okozhatja a DeLillo szövegek olvasók számára gyakran érthetetlen, „hozzáférhetetlen” minőségét, mellyel a kritikusok gyakorta jellemzik a regényeit.
DeLillo munkásságában megfigyelhető, hogy regényeiben egyre növekvő hangsúlyt helyez a karakterek testének szerepére, miközben olyan írástechnikákkal kísérletezik, melyekkel annak ábrázolására törekszik, amit a nyelv nem képes kifejezni. Véleményem szerint a karaktertestek, és testi funkciók gyakran kerülnek előtérbe és válnak jelölővé akkor, amikor a nyelv által kifejezhetetlen kerülne elbeszélésre, és ez a jelenség DeLillónál a The Body Artist-ban éri el tetőpontját.
Punday narratológiai elméletének segítségével, mely nagyban támaszkodik Maurice Merleau-Ponty filozófiájára, azt a megfigyelést teszem, hogy a testi érzékelés sajátosságait és korlátait tekintve a regényben egyetlen test szerepel, a főszereplőé, Mr. Tuttle figuráját tehát nem külön szereplőnek, hanem Lauren Hartke projekciójának tekintem.
Punday meghatároz egy karaktertípust, amelyet „általános karakternek” nevez, és amelynek feladata, hogy a többi szereplő, illetve az olvasó és a szöveg között közvetítsen. A The Body Artist-ban ilyen karakter a főszereplő. A terminus vizsgálata a regényben azonban a szöveg problematikus mivoltát mutatja ki, s egyben választ kínál a második feltett kérdésemre: érvelésem szerint az „általános karakter” nem biztosít közvetítést a szöveg és az olvasó között. Ez azok miatt a narratívába betörő nyelv előtti/nyelven túli jelenségek miatt történik, melyek a regényben leginkább Mr. Tuttle alakjában megfigyelhető kristevai abjekt képében jelennek meg, töredezetté, inkoherenssé, végeredményben „hozzáférhetetlenné” téve a szöveg testét az olvasó számára.



